b'\n_START_ARTICLE_\nMichael Ehrenreich\n_START_PARAGRAPH_\nMichael Ehrenreich (f\xc3\xb8dt 9. februar 1954 i Gentofte) er en dansk journalist, redakt\xc3\xb8r og forhenv\xc3\xa6rende direkt\xc3\xb8r i Det Udenrigspolitiske Selskab._NEWLINE_Michael Ehrenreich blev samfundsfaglig student fra Gentofte Statsskole i 1973 og senere journalist fra Danmarks Journalisth\xc3\xb8jskole i 1979 med praktikplads p\xc3\xa5 Fyens Stiftstidende. Umiddelbart efter eksamen fra journalisth\xc3\xb8jskolen blev han politisk medarbejder p\xc3\xa5 Fyens Stiftstidende med redaktion p\xc3\xa5 Christiansborg. I 1982 kom han til en tilsvarende stilling p\xc3\xa5 Berlingske Tidende. I 1984 skiftede han til udenrigsjournalistikken, f\xc3\xb8rst som avisens korrespondent i London 1984-88 og siden i Washington 1988-93. Han vendte hjem til hovedredaktionen i K\xc3\xb8benhavn, og efter en kort periode som medarbejder for international \xc3\xb8konomi gik han ind i redaktionel ledelse. Han blev i for\xc3\xa5ret 1993 redaktionschef og udlandsredakt\xc3\xb8r samt lederskribent og columnist. I 1997 blev han medlem af chefredaktionen, men fortsatte som udlandsredakt\xc3\xb8r. I 2001 blev han chefredakt\xc3\xb8r. Han stoppede p\xc3\xa5 avisen i 2003 for at blive medredakt\xc3\xb8r p\xc3\xa5 Kristeligt Dagblad. I 2013 forlod Michael Ehrenreich Kristeligt Dagblad for at tiltr\xc3\xa6de stillingen som direkt\xc3\xb8r i Det Udenrigspolitiske Selskab.  _NEWLINE_Han anvendes ofte som udenrigspolitisk kommentator i medierne og holder mange foredrag om udenrigspolitik og internationale forhold. Han er forfatter til bogen "Hillary - en amerikansk historie"._NEWLINE_Ehrenreich afl\xc3\xb8ste 15. februar 2015 Ove Ullerup som hofmarskal.'